Cesarhanmun/geonobi-data huggingface dataset:
地名: 順天 (全羅道, 都護府)
年: 1525.0

○掌令尹思翼, 還自全羅道啓曰: "臣往來見之, 凶歉前故所無, 而各官供饋甚盛如舊, 甚是弊事, 請下諭各道監司禁戢, 何如? 順天府, 人物蕃盛; 土地沃饒, 道內鉅邑, 而近來守令數遞, 治任不謹, 故疲弊已甚, 人吏、官奴婢, 亦不足, 令監司與水使, 同議措置, 新府使亦當擇差。 且茂朱任內茂豐地, 有民田錯量者。 打量敬差官, 當與縣監同審, 而縣監具熹則身病, 兼任龍潭縣令金澗, 當往而不往, 令書員代往看審, 甚失。" 傳曰: "各官供客, 爭尙盛饌, 習俗已然, 故少不滿意, 毁譽隨之, 故猶恐不及也。 雖監司, 若庸常人, 則不無以此爲是非也。 當諭于各道, 使之禁戢。 順天府自金麟明遞後, 仍致殘弊。 已令擇差, 而吏曹以庸常之人擬差, 故卜禧達已被論, 遞之矣。 人吏、官奴婢不足, 非但順天, 不可續續下諭, 皆在守令之賢否何如耳。 爲守令者, 自當稟于監司, 而措置, 金澗當推之。"
地名: 順天 (全羅道, 都護府)
年: 1544.0

○義禁府堂上啓曰: "以豐加伊捕繫事, 就淳原尉家, 則寂若無人。 有頃有一治喪老宦出言: ‘豐加伊今不在此處。’ 仍出一男奴以與曰: ‘豐加伊去處, 此奴知之。’ 卽問之, 則曰: ‘豐加伊初謫去咸興時, 奴實率行, 出崇仁門外, 尉令奴宋同等, 潛挾而出, 遂以他婢, 換送咸興, 交付而還。 今聞潛置於順天大宅, 托以覲親, 尋常往來。’ 云。" 傳曰: "知道。 其奴仍囚可也。 淳原尉今已囚矣, 問其豐加伊所在之處。 潛置于順天, 亦不無其理。 然待趙義貞自言後, 往捕當矣。"

○義禁府以前淳原尉
              趙義貞推案
                【義貞供稱: "臣非敢以豐加伊隱然作妾。 翁主去己亥年間, 與臣言曰: ‘自古年少駙馬, 多以無賴, 作妾致亂, 甚非美事, 婢豐加伊, 可以作妾。’ 臣雖因翁主言作妾, 尋常使喚, 與他餘婢子, 靡有小異。 且翁主自許爲妾, 少無妬忌, 常懷感悚, 情意彌篤。 至於 ‘昵愛豐加伊, 待如翁主, 使家道紊亂’, 豈容有此? 豐加伊自壬寅年, 受罪歸咸興, 聞其中道逃命, 往依淳昌農幕而已, 豈敢潛置于家? 至如 ‘翁主之病危急然後啓達’ 之事, 天地間萬無此理。 翁主産後, 氣候平安, 食飮如常, 至十九日喘急嘔吐, 一邊啓達, 一邊招宗親府藥房, 與醫女山非等, 當藥百般救療, 未幾氣絶。 此間眞僞, 證左俱在。 臣前五月罷職以來, 日益惶恐, 老母遠在順天, 至今不敢歸覲。 固無猶甘其心, 不從傳敎之事。" 云。】
              入啓。 自內作判付, 傳旨以傳曰: "淳原尉姑勿刑訊, 以此意問之: 若果與翁主情義彌篤, 則翁主保母及幹婢, 何以盡黜? 且翁主臨産之後, 欲見外祖母, 而嚴禁不招。 翁主病危急後, 始私招醫女等, 詐爲先救之狀, 及旣氣絶, 不得掩覆, 啓以危急, 命遣醫員與醫女, 路聞已死。 且內敎初欲預送醫女, 而一不上答, 以待候之狀, 誣飾供招。 豐加伊初黜咸興時, 潛以他婢換送, 更黜之後, 亦不畏上命, 潛復率來, 咸興別差, 移牒內需司, 閱其眞僞。 前者又僞造承傳內官書簡, 令所交大殿別監金潤昌, 送於宗親
                【玉溪守。】
              家, 詐稱傳敎, 取彩鴨以來。 及其現露, 招金潤昌閱實, 至爲無狀, 命召至前, 以書敎戒, 則見敎戒之書, 勃然作色, 揮置退去。 罪狀旣著, 而予包容不治久矣, 而以非不從傳敎, 巧飾供招。 更以此意, 問之可也。" 仍傳曰: "義貞不道之事, 固多矣。 然傳旨推考之事, 王言傳播於四方, 故前傳旨瑣小之事, 不曾推之, 而大槪言之。 多行非道之語, 他人必不知爲何事, 故欲觀其所答, 判付推之。"

○丙午/傳于政院曰: "昨觀箚子, 大槪答之矣。 外間不得詳知此事之實, 故以爲予乘一時之怒而致然也。 義貞家禍, 非一朝一夕也。 翁主自解姙之後, 食飮氣候如常, 及其不淑之日, 飮羹而小便, 仍仆不起, 不省人事。 因此遂至不救, 靑色遍體, 似爲荒唐, 故予不勝驚駭, 於傳旨草, 有事狀荒唐之語。 更思之, 當卽檢驗, 以起大獄, 非徒不詳之甚, 他無顯發之事, 而遽以此推之, 於人聽尤駭, 故只推其已著之狀也。 且豐加雖曰在遠, 其娚豐石在於義貞之家云。 義貞之奴則曰, 送于順天, 義貞則逃往淳昌云。 禁府初欲以義貞之言, 往捕于淳昌, 予固不信, 以爲謊辭也, 果不獲於淳昌矣。 予嘗疑此一家, 畢竟必有大變, 故前者黜此婢妾於外
                【咸興。】
              者, 欲其鎭靜一家, 而義貞或以他婢換送, 或潛招以來, 往來靡常, 近日亦安知其在於義貞家, 而逃往順天云乎? 予嘗聞成廟朝, 豐川尉
              任光載一家, 亦有如此之變, 而推之於禁府, 豐川尉與一家僕隷皆竄逐。 其時待豐川尉甚隆厚, 而事勢不得不已故然矣。 況義貞不可與豐川之比, 而一家之內, 且有如此大變, 不治可乎? 若以情論之, 駙馬之失, 苟不至重, 予何不斟酌乎? 義貞所失, 其家門已盡知之, 外間之人, 必自然詳聞也。"
地名: 順天 (全羅道, 都護府)
年: 1547.0

○前溫陽郡守申健以一封書啓曰: "臣之三寸姪申守得奴子, 以呈上言事到京, 昨日還宮時, 於駕前呈上言, 後有上言一張, 遺落路中, 取來示臣。 臣見之, 則上言內有關係國家之言, 以臣子見之, 不可虛棄故來啓。"
                【上言乃天城堡入居私奴都致、終金等, 與順天居私奴尔伊山、莫石等上言也。 其上言曰: "求禮縣監梁允溫與逆賊尹任爲姻家, 仁宗大王昇遐後, 受由於監司, 私自上來, 與桂林君、尹任, 昏夜相從, 閉門同議, 尹任賜死後, 隱於智異山, 不延及其身, 故還赴任。 尹任等今已伏辜矣, 同是參謀之人, 至今保全。 其率來通引及京主人文昌、京房子漢永等推問後, 允溫論以大逆事。 若不實則反坐。" 云云。】
              傳曰: "此事實不實, 有上言之意, 則誠非細事。 求禮縣監梁允溫, 拿來推問, 而允溫往來于京時所率下人等, 竝拿致推問可也。 告者尔伊山、莫石, 若不知去處, 招問順天京主人, 摘出推問, 而求禮京主人, 則先捉致, 以此意推問允溫, 乙巳八月, 來往京師之由。" 允溫受刑一次後, 大臣及禁府堂上等啓曰: "允溫與尹任婚姻之家, 往來相見, 非可怪也, 而今若加刑, 必欲取服, 則非徒恐殞杖下, 乃陷於尔伊山術中, 以啓下民告官長之弊。 允溫以逆賊婚家, 當依他例不敍, 豈因尔伊山告訴, 而啓後弊乎?" 答曰: "允溫言端不直, 予欲窮詰, 大臣啓之如是, 竄逐可也。"
地名: 順天 (全羅道, 都護府)
年: 1551.0

○命三省交鞫梁允溫。
                【允溫供曰: "二月曾於古阜歸葬亡妻, 七月則允溫以獨子, 欲掃父墳, 而國恤卒哭前, 不得以掃墳之事受由, 故果以亡妻歸葬, 再度受由。 且尹任家歸到之事, 則因受由上京, 婚姻之間, 三度往見。 初往時, 則宰相柳泓同坐而話, 再往時則有一名不知通政堂上, 先到雜話, 允溫先出來。 三往時則書寫人申濆歸到, 允溫先出。 其累往之由, 則女子上京時, 轎軍及順天場馬請受之時而已。 允溫非如有名文士, 尹任豈欲爲爪牙乎? 不意獨身抽出, 奔忙馳還事, 只受七日之由, 而八月十一日來京, 二十一日還去, 已爲進限, 守令不可過限久在故也。 求禮程途, 或九日或十日, 而至二十一日發程, 三十日還官, 則豈不分晝夜馳去乎? 良才驛及南原
                  尹尙衡家(第)
                    〔茅〕
                  亭止宿, 則的實。 伯衡家止宿時, 尹任及興仁竄逐之奇聞之。 到官言于女子曰: ‘汝之舅父, 以大宰相, 彼竄逐之罪, 必是大事也。’ 且黃芚寺留二日, 及
                    〔川〕
                  邊野次, 常常獨自早去暮還之事, 則十室之邑, 公事不多, 故山寺及川邊野次, 或作軟泡之會, 或以放鷹之遊。 前後往來, 不止十度, 而尹任被誅之後, 全不往來也。 且衙內奴婢等潛相抆淚之事, 公衙典吏, 所不得相見也。 官舍坐在之事, 則監司巡到時, 入庭逢點後, 東門出歸, 則恐監司望見, 出歸于西軒, 暫坐階上而歸也。 與尹任同心謀逆之事, 則允溫壬寅年十一月, 以求禮縣監赴任, 妻則以病在家, 與尹任定婚, 癸卯春分前, 妻乃下歸本縣。 允溫言于妻曰: ‘尹任以武人位高, 無妻且多妾焉, 爲其婦者, 豈有樂事?’ 仍以女手面醜足大之事, 辭婚於尹任, 任不聽而强之。 不得已牽制, 甲辰年四月爲婚, 乙巳八月, 尹任伏誅。 平日素無情分, 且職位等級懸隔。 謀逆之事, 豈可遽議於允溫乎? 求禮律生等, 以已遞被罪人之事, 必誣服矣。"】
地名: 順天 (全羅道, 都護府)
年: 1554.0

○憲府啓曰: "一國之權, 不在於上, 則在於下, 其所謂權者, 不過賞罰、黜陟之事而已。 在上之人, 苟以至明至公行之, 則君子以勸, 小人以懲, 而天下不患其不治, 反之則君子以沮, 小人以幸, 而國之不亡者, 未之有也。 今者自上不能摠攬權綱, 故賞罰皆失其當, 黜陟皆失其宜, 爲善者未必勸, 爲惡者未必懲。 勢之所在, 法不能行; 情之所勝, 公不能明。 內而各司之官, 外而列邑之守, 憑藉父兄之勢力, 恣行胸臆之所欲, 一則交通典僕, 共分其利, 使倉庫虛竭, 一則侵虐蒸黎, 務肥其家, 使村落丘墟, 日以日甚, 歲以歲甚。 一國之人, 皆以謂危亡之禍, 迫在朝夕, 而自上非不知時弊之至此也, 未嘗發一令施一政, 以振動一國之肝膽, 使改心易慮之不暇, 而其所云爲, 不過書之白紙, 而疲弊馹騎而已, 又不過付之空言, 而歎息流涕而已。 然則果能革弊習而救危亡乎? 大抵公論之行, 雖在於臺諫, 而欲行公論, 則必辨其是非, 明其臧否, 而辨之明之之際, 其權似重, 故自古而來, 有臺諫權重之言, 而自上欲懲旣往之患, 以爲將來之戒, 關重之論, 多不快從, 以折臺諫之氣, 時弊至此, 而反使臺諫, 結舌不言, 則是自促其危亡而已。 夫臺諫之有權者, 乃由於公論之不行也。 公論大行於一國之內, 則臺諫雖欲有權, 其可得乎? 國家設殿最之法, 使善者盡其職, 惡者畏其罪也。 今之殿最, 則不在人之善惡, 惟在勢之强弱。 子犯國法, 其父救之, 弟干邦憲, 其兄圖之, 至于請囑權貴之門, 捧營救之簡, 呈于提調與監司, 則雖明知其是非者, 不得不從, 苟或不從, 譴責隨之。 上不見知於君父, 下反獲罪於權貴, 則其身尙不能保, 何能責人之善惡乎? 是以各司官員、列邑守令等, 或盜竊官儲, 或侵虐民生, 惟其所欲, 無所不至, 而平日善事捧簡之處, 以爲緩急之用, 及其獲罪於提調監司, 則半張片簡, 吾蛇尙存。 是以提調監司, 每漏鯨鯢, 反獵魚鰕, 益致人心之憤鬱。 至於兵使、水使之殿最, 邊將亦如是焉。 世道漸降, 民生益困, 實由於此, 而自上置之度外, 專不致思, 而平日所務, 則專在於內需司及內願堂之事而已。 梁應台, 旣以治罪內需之奴, 見罷; 成英, 又以治罪持音之僧, 見罷。 若以爲人命至重, 則一奴一僧之死, 獨爲矜惻, 而千萬人之死於溝壑者, 自上反不動念, 何也? 是以一國之人, 皆以爲重僧而輕民也。 然則何能痛釋一國之疑, 而服其心乎? 且守令多率衙眷之弊, 累發於公論, 則其弊庶乎少息, 而有加無已者, 豈無其由? 前者順天府使姜偉, 旣以趙天啓爲女壻, 則乃成婚之女, 所當上送而不送, 旣違於法, 而自上反給驛馬於天啓, 使之下送, 則是自上知其姜偉之犯法, 而反勸之也。 人主一號一令, 皆出於正, 猶恐下人不從, 況勸之乎? ‘所令反其所好, 民不從’ 者, 正謂此也。 蓋弊習深痼, 已非一日, 苟不截然禁之, 難以挽回矣。 請曉諭各司提調及八道監司、兵ㆍ水使, 殿最之時, 一從公論, 毋循私請, 如有用情者, 一切罷職; 守令多率衙眷者, 限八月盡爲上送, 過限後仍留不送者, 令監司、都事, 摘發治罪。 近來雖有傳敎, 視爲尋常, 一不擧行。 請令政院, 別爲丁寧之敎, 庶使頓革弊習。" 傳曰: "所啓於, 時弊, 最爲切當。 大抵公道板蕩, 私情大勝, 而弊至於此, 自上不能摠攬紀綱故也, 徒爲痛憤而已。 在下者全不奉法, 上何以獨矯之乎? 監司、兵ㆍ水使殿最之時, 用情之事, 耳目之官, 亦可詳察而啓之也。"
地名: 順天 (全羅道, 都護府)
年: 1573.0

○順天
              趙天祥之奴允形, 恃富而驕, 欺娶寶城士族女爲妻, 以風問鞫死。
地名: 順天 (全羅道, 都護府)
年: 1596.0

○平安道觀察使尹承吉馳啓曰: "通事河世國等, 陪余相公, 二月十三日, 到滿浦言: ‘余相公到王獨部, 則老可赤壻忽忽, 
                【胡人名。】
              領騎兵二百, 來候于道傍, 老可赤副將, 領騎兵三千餘名, 整立道下, 或帶弓矢, 或持槍杖, 步軍六千餘名, 成三行列立, 相公進迫陣前, 有一騎不意高聲, 騎軍整立不動, 而相公一行及我國人等, 驚惶失色, 胡人拍手大笑。 老胡兄弟, 設茶以慰, 謂余相公曰: ‘老爺此行, 難信眞假。 若以誠心到此, 則我亦以誠心待之。’ 相公答曰: ‘若不以誠心, 則天朝將官, 來此何爲?’ 老胡曰: ‘老爺齎來賞物, 未知從何處來?’ 相公答曰: ‘軍門孫老爺
              
                【名鑛。】
              聞爾恭順天朝, 今以頒賞汝兄弟矣。’ 老胡曰: ‘若皇朝命令, 則豈無蟒段、銀兩乎?’ 相公曰: ‘此非朝廷之欽賞, 乃軍門孫老爺之賞物也。’ 老胡答曰: ‘可得朝廷頒賞乎?’ 相公曰: ‘孫爺俱陳爾等恭順之意, 稟於朝廷, 然後可以處置, 非我所能擅也。’ 老胡曰: ‘採參胡人, 頃日冒入渭原地界, 先自非矣。 高麗縛送于我, 則自當殺之, 而高麗人擅殺胡人, 我豈無憤憾之心? 吾欲加兵於朝鮮, 以報其讐矣。’ 相公曰: ‘我之此行, 專爲兩國相好。 爾何敢不遵天朝禁約, 動兵馬, 以報私讐乎?’ 老胡曰: ‘天朝老爺, 來此僻陋之地, 前古所未有之慶。 我豈敢擅興兵馬, 加於朝鮮哉? 壬辰年間, 朝鮮被侵於倭奴, 吾欲領兵馳救, 稟報於石尙書, 不見回答, 故不得相援, 而北道被擄人物, 多數刷還。 在我向朝鮮之誠, 小無欠缺, 而胡人冒入渭原, 採蔘之時, 不爲縛送, 反爲殺害。 一根草偸竊, 其罪幾何, 而盡殺之乎? 曾欲動兵復讐, 今有天朝宣諭之令, 故姑爲停止矣。’ 相公初十日, 自建州衛起身, 晝夜兼程, 來到滿浦曰: ‘犬羊之心難測, 不無意外之變, 故倍日馳來’ 云。 大槪余相公謀在利
                〔己〕
              , 實無誠心。 再到滿浦, 軍民受毒。 及入胡中, 多取笑侮, 非但無益於事勢, 抑必有害於將來。" 啓下備邊司。

○司諫院 啓曰: "前鉢浦萬戶黃廷祿, 貶遞之後, 不待交代, 擅棄防所, 偃臥鄕家, 至於私送其奴, 催促非除授之金璜, 使之赴任, 其不有軍令, 縱恣無忌之罪, 極矣。 請命拿鞫, 依律定罪。 邊將除拜, 赴任期限, 兵曹所當詳審檢飭, 而鉢浦萬戶, 初以扶安
              金愰差之, 赴任則以順天
              金璜促之, 空鎭至於七朔之久, 而尙無處置之事, 其不職甚矣。 請堂上推考, 色郞廳罷職。" 上從之。
地名: 順天 (全羅道, 都護府)
年: 1598.0

○鎭海居正兵全風上, 自賊中逃來言曰: "往在壬辰年八月, 避亂山谷, 爲賊所擄, 屬於倭將山道之陣中, 留安骨浦月餘, 隨山道渡海, 抵日本國都東距一日程鎭域軍里, 鎭域軍里, 乃山道所治之邑也。 又從山道副將尤多凌其, 爲奴服役, 往往持文書, 送于船所, 蓋尤多凌其, 乃山道之管戰船將也。 船數則一百二十餘隻, 前年六月, 山道再領其軍, 來泊于釜山浦, 七月間閑山島接戰後, 下陸于河東前浦。 由求禮陷南原, 到全州, 卽還河東, 蓋往返二十餘日矣。 留河東一旬, 山道盡擧船隻, 以水路, 由順天、興陽, 至右水營前洋, 與統制使接戰, 倭賊爲半死傷。 退泊于務安地, 連日焚蕩後, 還入于順天, 築城於倭橋, 而又令走難宮守之, 山道卽還日本, 而隨尤多凌其, 移泊于光陽地獐島。 又聞尤多凌其還入日本之奇, 不勝懷土之情, 乘夜逃來, 來現縣監" 云矣。

○政院啓曰: "董郞中接伴使韓德遠, 得此文書, 謄書以啓矣。 軍門標下坐營都司吳宗道、李大諫, 跪稟老爺臺前: ‘常盛入營, 行長留二夜, 方纔打發出營’ 云。 行長將道等諭帖, 幷楊都爺發來淸正乞哀書, 備細看了, 必大怒。 總不誅戮, 必削其權, 然後令我祈求原好。 此信往回, 須在三月二十邊方來。 但天兵每日哨採, 輒與秀嘉衆相遇, 朝鮮之人, 互相離間, 恐日久彼此猜疑, 惹起釁端, 卽被人恥笑。 萬乞天將幷日本
              倭將, 各立信牌, 天兵哨至某處, 倭衆哨至某處, 如過界, 卽以犯搶論。 又云: ‘正成, 半月之內必到。 一到卽請道與大諫, 相會於順天, 彼此單騎相見, 無相疑也。’ 又云: ‘此意, 我前不敢專。 今有關白差來監督牧馬羅思吉, 素知關白心腸, 亦曰: 「今必可以如此, 故敢將持來諭帖, 送去關白云云。」 道等看得行長所言, 雖覺可信, 然舊事已誤, 至今談東事者, 皆指以爲口實。 道等日切覆車之戒, 不敢盡信其言。 但用間之中, 少寓權衡之意, 常令權衡在我, 而低昻在我, 則天下之事, 無不可爲矣。 目今春氣融和, 東作方興之候, 或借此以息肩, 使民得盡力於農畝, 亦無不可。 況朝鮮俱係水田, 近皆鞠爲茂草。 其耕種, 大似兩浙, 今策以浙兵, 同朝鮮土著農種, 亦寓兵於農之意, 亦以持(文)
                〔久〕
              勝倭奴之意也, 因倂及之。 又聞蔚山之戰, 日本大將大浦國, 中箭傷重云云。’ 幷報知云云。" 傳曰: "知道。"
地名: 順天 (全羅道, 都護府)
年: 1602.0

○癸未/備邊司啓曰: "大臣受命專制, 擔當南事, 其於謀猷籌畫, 實非偶然。 凡所建白, 必許施行,乃可以展布四體, 而責望後效。 全羅道舟師所屬二十四官內, 拈出茂長、靈光、咸平、務安、靈岩、海南、珍島、康津、長興、興陽、寶城、樂安、順天等十三官, 除觀象監、軍器寺、司宰監、長興庫四司貢物, 專責海防事, 上年八月, 在南邊狀啓, 而未蒙准許, 今更陳箚, 至以爲此猶未減, 則更到邊上, 無地着手云。 其情可想。 特令依前狀啓, 蠲減施行宜當。 至於十三邑內奴, 許補缺伍, 特下哀痛惻怛之敎。 令各邑兩班, 各出其奴, 添補射格, 則亦出於虞危之至情。 使人心感動, 必有其機, 唯在自上裁處。 大槪此非永定軍伍之比, 姑待數年云, 則數年之內, 不得收貢, 其所損不甚大段, 而所益必不貲矣。 籍軍事所陳, 果協時宜。 (令)
                〔今〕
              與各道監司相議, 隨便善處, 期於成籍。 兩南海陣設科試取, 則前於再箚, 已爲蒙允, 惟在該曹稟定事目而已, 戰亡孤兒, 亦令各道, 小名成冊上送後, 隨材錄用, 不及仕路者, 亦許別樣處置, 以聳動觀感, 則他日責以大義, 不無所益。 前項各件, 竝令捧承傳施行爲當。 且於末端應時陳戒之辭, 益見忠款。 亦須自上, 另爲留念, 時賜省覽, 則必有補益之事。 惶恐敢啓。" 傳曰: "當爲留念。 十三邑內奴格軍事, 姑限今年爲之, 婢則出米助糧事。"
地名: 順天 (全羅道, 都護府)
年: 1603.0

○以軍功廳啓目公事, 傳于政院曰: "
                【備(志)
                    〔忘〕
                  記。】
              軍功廳公事, 予至今莫知端倪。 姑就此啓目言之, 李舜臣
              
                【歲壬辰, 舜臣以全羅左水使, 領戰艦, 偕慶尙右水使元均,與賊戰于巨濟洋中, 大敗之, 獲賊船五十餘隻。 其功爲變亂後第一, 然其時設策先登, 皆出均手, 而舜臣特赴援耳。 大捷之後。’ 均欲馳報行朝, 舜臣紿曰: "與公戮力, 倭奴, 不足殲也。 如此小捷, 何足馳啓朝廷乎? 我自他道倉卒來援, 兵器未備, 所得於賊者, 可相資也。" 均從之。 舜臣密令人, 賫所得兵器及賊船所載金屛金扇等物, 馳啓行朝, 誇伐戰功, 盡歸于己。 時, 行朝方急, 得報大喜, 遙拜舜臣統制使, 使均受舜臣節制。 均由是大恚, 遂不相協。 及後丁酉再亂, 均爲統制使, 知賊勢不可敵, 退守閑山島, 欲無戰。朝廷督戰甚急, 使元帥杖之。 均不得已戰, 敗死, 舜臣復代之, 隨陳提督璘, 討賊于順天洋中, 幾大捷, 中賊丸, 死于舟中。 舜臣材氣過人, 中朝人, 亦以名將稱之。】
              當初破賊, 授以統制職, 至正憲, 及其死也, 贈以相職, 未爲不論功也。 代加十八資, 何爲者哉? 設使有代加之擧, 王者之賞, 何至於以十八資? 授之於人, 不亦乖理而虧損乎? 且某也斬幾級, 某也殺幾賊, 其斬其殺, 皆以獻馘, 而閱其實乎? 何所據而必知其某也之斬幾, 某也之殺幾耶? 至於射殺之賞, 尤所可哂。 自軒轅、涿鹿之戰, 至于萬曆、播賊之誅, 曾見以射殺, 論軍功, 如今日之爲者乎? 方其干戈搶攘之時, 何以能知其某也射殺幾, 某也射中幾耶? 設使有能知之者, 何所據而必信其言耶? 以我國射殺之數, 計賊之兵, 日本之勝兵, 已盡之矣。 未審果如此否? 深恐傳笑賊中, 貽譏後世。 大抵壬辰, 距今十二年, 丁酉, 距今七年。其論功行賞, 尙不能畢。 設一所謂軍功廳者, 爲慢官黠吏所弄, 其間之事,難以悉擧。 亂政之甚, 無過於此, 而人莫敢論其是非, 今宜革罷軍功廳, 以省一冗官, 議啓, 言于備邊司。"
地名: 順天 (全羅道, 都護府)
年: 1614.0

○傳曰: "羅州、順天、長興、康津、海南、務安、光陽、龍安、茂長、昌城、肅川、熙川內司奴婢身貢, 過三年不納, 甚可駭也。 前後守令推考, 依先朝舊例, 解由憑考, 着實擧行事, 言于該曹。" 

○兵曹判書朴承宗上箚辭職。 略曰: "臣之才局本淺, 雖無疾病, 不合重任, 國人所知。 矧今心恙已痼, 日甚一日, 妨公害私, 曷有極哉? 中夜念及, 繞壁彷徨。 本兵、金吾俱是劇務, 自祖宗朝, 未嘗有一人兼察者, 臣之前後疏箚, 旣已悉陳。 第臣之帶本兵, 在於辛亥秋, 兼禁府在於壬子春, 職兼重地, 安有如臣之久者哉? 近又推鞫, 緣臣停止, 此臣之悶迫乞骸者也。 推鞫事體, 至嚴且重, 裁斷則有大臣, 論正則有臺諫。 左右相有故, 尙且爲之, 臣之有無, 豈能輕重於其間, 而必欲待臣, 而爲推鞫哉? 此臣之狼狽尤甚者也。 建夷
              熾張勢, 必犯順天朝, 將有問罪之擧, 事之大者, 孰逾於此? 設使天朝, 不徵我兵, 而奴酋未滅之前, 邊上之虞未艾也。 規劃策應, 雖在廟堂, 調兵備器, 策專本兵。 如臣駑劣, 抱病叨銜, 未曾發一言、建一策, 或有人問以西事者, 垂頭不能答, 脫有警急, 噬臍何及? 此臣之憂惱欲死者也。 西北列鎭, 碁布星羅, 只備竊發零賊而已。 此賊之勢, 不下西夏
              , 必須大段變更, 大段布置, 某爲必守之鎭; 某爲必犯之處, 聚兵峙糧, 專力以備, 緩急之際, 尙難保其必勝, 況可悠泛度日, 而能制此虜之命哉?　汪立信曰: ‘內郡何事多兵? 宜盡出之江邊。’ 文天祥: ‘請分境內爲四鎭, 建都統於其中。’ 南宋危亡之勢, 不可擬於聖明, 而聚兵建帥, 古今無異。 體察、元帥之建廢, 當視賊勢之盛衰, 不知今日賊勢如何。 中朝諸路, 各有撫鎭, 而連三四路, 又立摠督, 以備九邊, 良有以也。 臣辭職之箚, 妄及他說, 尤不勝屛營之至。 伏乞(聖慈天地父母), 諒臣危懇, 亟命遞差。 (公私幸甚。)" 答曰: "省箚, 具悉憂國之誠。 當令廟堂議處。 此時豈可辭退? 安心調理, 速爲出仕。" 仍傳曰: "此箚下備邊司議處。"
地名: 順天 (全羅道, 都護府)
年: 1619.0

○己未四月初九日壬戌備邊司啓曰: "臣等竊見本司諸臣獻議, 其守經行權羈縻不絶之意, 大槪一樣, 而唯大提學李爾瞻之議, 以不稟天朝, 而與大邦讎, 私相約和, 爲人臣子, 寧有此理? 柳希奮之議亦以爲: ‘爾若深謝旣往, 歸順天朝, 則兩國舊好, 式相永保, 令邊將措辭。’ 云。 此二臣之議有異, 自下不敢的從, 敢稟睿裁。" 傳曰: "今此胡書之答, 有何難斷之事, 而一日二日, 已過七八日而不決, 兇賊其曰: ‘國王未及聞知乎?’ 我國處事不敏, 類如此矣。 禮判獻議之意, 尺童所知, 予雖昏病, 豈不知之? 但此賊立國建元, 諭帖稱朕, 則兇猾已極, 其桀驁難當之狀, 亦可知也。 只令邊臣措辭善答, 實非約和之意, 此議恐不可用矣。 兵判之議, 他語則好矣, 至如‘深謝歸順’等語, 其意雖美, 非徒伊賊不爲聽從, 似不必提起此語也。 大臣及李尙毅、金藎國、崔瓘、權盼等之議亦好, 但只曰: ‘父母有命, 子不得不從。’ 云, 則似有後日更擧之事。 若曰: ‘息兵和好, 各守封疆。’ 云, 則(乃前朝, 主明臣良, 善於應變等事, 而但)
              中朝人聞之, (則)未知以爲如何。 予意今玆奴賊, 雖極桀驁, 苟能善爲應變, 則足以弭禍, 而守國一如前朝, 不被兵禍矣。 顧予昏病, 何以策應於其間乎? 然係國存亡, 安得不言? 胡書中助某之說, 今不可提起, (而答之,) 唯以朴燁之意, 答曰: ‘建州所謂殺祖父之恨, 正如我國救倭兵之感, 建州之以怨報怨, 我國之以恩報恩, 其義一也。 天朝責德徵兵, (如我)屬國, 安敢有辭? 此則建州之所已知也。 戰敗將領差人出送, 甚可喜也。 若姜弘立等以下軍兵, 盡爲(一一)出送, 則可見建州和好之意。 王京此去數十日程, 啓知往來間, 差人久留不便, 敢此先報’, 云云。 且令河瑞國跟同護送, 雖或入往, 又以己意破格厚待, 勿置江邊草家, 而引入官舍, 握手開懷, 酌酒贈物, 期得其歡心可矣。 昔郭子儀, 與回紇盟, 但曰: ‘大唐天子萬年, 回紇可汗千年。’ 以爲善應變。 今亦依此, 以好(言)辭待之, (而已)勿爲日後惹事之端也, 而一邊具由奏聞, 移咨經略, 則天朝亦諒我國以直不諱之意也。 兵事貴速。 此差胡等, 若求朝廷所答, 則拒之亦難, 急送朴燁答書, 更觀其情, 似合機宜。 詳議善處。" (時, 奴酋旣送鄭應井等, 又遣差人致)書稱以: "天命二年, 後金國汗, 諭朝鮮國王。" 枚數七宗惱恨, 歸怨中朝, 且求助己, 約以通和息兵。 胡差至滿浦越邊, 結草幕以處, 王令過江入城, 款待贈物。 虜使之至我境, 自此始矣。 

○差官送揭帖于王曰:未奉明敎, 進退維谷, 憂鬱成痾, 歸心轉亟。 敢再伸一喙, 以俟尊裁。 竊擬殿下之所以猶豫, 不欲發兵者, 得無謂勅書與咨文, 皆無所云, 怪不佞浪以爲請也。 院道臨行之囑, 以‘開原新破, 賊勢愈猖。 故欲煩鳥銃手, 以爲城守之具。 亦籍貴國相援之虛聲, 使酋(知而)少憚也。’ 不謂殿下恤隣之仁未篤, 盈庭之議未決, 日延一日, 祗見羈留, 必有以惑殿下者。 愚謂兵之當發者有六, 請得而臚列之。 貴國二百餘年忠順之美, 與日月同光, 今春勦酋, 盛發士馬, 裹糧相從, 故皇上降勅, 專勞此兵之當發者一。 貴國密通遼東, 貴國之不可無遼, 亦猶遼之不可無貴國也。 奴若得志, 則東向滿浦, 勢必至也。 夫遼合貴國之師, 不能勦奴, 奴專力而來, 貴國烏能當乎? 曷若協力固遼, 以滅賊也? 此兵之當發者二。 古人‘一夫不獲, 時予之辜。’ 曩寬奠之師、貴國之兩帥被擄, 萬卒盡殲, 誠大故也。 昔成湯不忍匹夫匹婦, 奈何偶至一敗, 遂灰心忘讎? 委靡不振, 使無定之白骨莫收, 陰山之冤魂不散, 千載之後, 謂殿下何如人
              主也? 此兵之當發者三。 聞奴自前日猝勝之後, 曾遣使通好於殿下, 此因奴
              間牒之奸, 以殿下之忠之明, 豈信其惑? 第遼中尙以殿下未斬使、焚書爲嫌。 玆若整旅再援, 則群疑愈釋, 而淸名愈著也。 此兵之當發者四。 新經略熊老爺到任, 旗皷一新, 此番徵調天下兵馬, 必用三四十萬, 方進賊巢, 兵齊之日, 貴國發數萬以協勦, 不見其多, 今日遣數千以保遼, 其力甚重。 此兵之當發者五。 北關金台時, 蕞爾小酋長耳, 然其忠順天朝之心, 至死不變。 今春, 酋遺以所獲甲仗、鞍馬, 不受, 勒以合謀, 弗聽, 陸續斬功解騐。 賊破開原, 巳時傳報, 未時兵馬馳至相援。 北關之近於酋、弱於酋, 以貴國較之, 不啻霄壤。 北關且然, 貴國忍心坐視遼危而不救乎? 此兵之當發者六。 以上六事, 利害灼然(易見), 惟殿下大振威武, 幸毋以一敗, 遂銷鑠其雄心, 毋以倭寇之殘而籍口於生聚, 追壬辰、戊戌之施, 篤被髮纓冠之誼, 於黃海、平安等地, 量抽三千或二千, 以濟目前之急。 遼中自有火藥, 不必硝黃, 遼中自有糧餉, 持糗一擧, 而數利畢至。 殿下量而施行, 則功德無量, 不然則中外之人, 不以殿下爲縮朒, 則以爲觀釁也。 幸裁察速敎, 以便就道。
地名: 順天 (全羅道, 都護府)
年: 1682.0

○全州人盧繼信以罪配順天, 以諺書上變於順天兼官樂安郡守以爲: "同配人吳始恒謀不軌, 其婢言之。" 郡守封上於觀察使, 觀察使申翼相以此書報於右議政金錫冑, 錫冑請對以白設鞫。 拿繼信、始恒等問之, 虛罔無端緖。 乃刑繼信, 繼信以自造誣人承款, 處斬。 始恒卽挺昌姪子, 以緣坐被配者也。
地名: 順天 (全羅道, 都護府)
年: 1703.0

○司諫金相稷、獻納尹憲柱, 停科獄還收啓, 禁府遂決遣諸囚。 宋晟
              濟州, 李聖輝
              羅州
              智島, 鄭順億
              黑山島, 李秀哲
              康津
              古今島, 李道徵
              興陽
              鹿島, 朴泰晦
              珍島, 朴弼渭
              金甲島, 金麟至
              順天
              防踏, 吳碩夏
              大靜, 洪受禹
              巨濟, 閔時俊旌義, 竝爲奴定配。 識者歎曰: "科賊生出獄門, 國無刑矣。"
地名: 順天 (全羅道, 都護府)
年: 1719.0

○旌褒孝行節義人。 平澤私婢千芩、沔川學生李性一、淸州士人李命煥妻申氏、木川士人金天揆、平澤私婢賤生、鎭川士人李熺、順天軍人金今先妻金氏、靑陽民韓道東妻崔氏、報恩幼學具爾極、平山士人洪萬昌妻金氏等十人, 以孝行貞節, 旌其閭; 唐津私奴同立ㆍ私婢莫芝、扶餘禁衛軍吳成安、唐津御營軍金斗尙、寧邊官奴四軍、順安寺奴弼柱等六人, 以孝行免役; 平山進士閔采萬、通德郞李時煥等二十五人, 以孝行忠義贈職; 松禾村民車成弼、衿川私婢二貞等四十一人, 以孝行貞節復戶; 沃溝村童金善文、价川村女善香等三十七人, 以孝行貞節, 賜物有差。
地名: 順天 (全羅道, 都護府)
年: 1729.0

○乙丑/引見鞫廳大臣, 酌處趙德普、睦重衡、禹如天、姜必齊、金德裕、朴泰堅、朴泰三、洪啓一等有差。 初, 戊申賊閔百孝供稱: "德普知賊謀, 聞安城敗報, 仰天太息事, 在三月十五日。" 德普供: "三月十八日, 自京下往龍仁, 二十三日, 發龍仁宿稷山, 赴任湖縣。" 命本道査問, 官人之供, 一如德普言。 上以德普與閔昌道結姻, 持身不謹而爲是, 先正臣趙光祖後孫也。 命參酌配極邊。 重衡累出戊申賊招, 以爲三月十五日, 期會于板橋至有靑坡
              睦井邑湖南賊大將之說。 重衡供: "三月十五日, 卽淸州作變之日, 則板橋期會之說, 不成事理。" 上以三月十五日, 乃是嶺湖各道諸賊, 約與相應之日, 則此不足爲自明之端, 而罪不明白, 命減死配絶島。 如天, 鎭岑縣座首也, 必齊, 鎭岑縣吏也, 縣監李萬東從逆時, 或酬酢凶言, 或往來賊陣。 上以脅從原之, 命如天配絶島, 必齊配遠地。 德裕, 忠州人, 閔黯之女壻, 韓世弘之內舅也。 始爲百孝所引, 逮問旋酌處, 忠州人藉藉言, 德裕漏網, 司諫徐宗玉啓請更鞫, 從之。 累加刑訊, 不得端緖。 上曰: "從臺言, 欲以釋群情之疑耳。 德裕旣經酌處, 旋復杖死, 則凡經酌處者, 豈不擧懷疑懼乎? 以疑殺人, 非王者道。" 特命減死配大靜縣。 泰三爲順天府使時, 泰堅以泰三同姓親, 傳泰三書於朴弼夢謫所, 路過泰仁, 朴弼顯方點兵, 泰堅換給所乘馬。 上以泰三之貽書弼夢, 在逆節未露之前, 弼顯叛時, 僞稱勤王, 泰堅換馬, 見欺無怪, 命泰堅定配, 泰三配極邊。 啓一, 李有翼血黨也。 有翼擇可使於李思晟
              平安兵營者, 啓一與焉, 且見有翼凶詩者也。 上謂: "累刑, 足以懲罪。 殺之則過。" 命減死配極邊。 上謂大臣曰: "予於此, 有深悔者, 李慶祉子殷鼎特囚事也。 慶祉若不徑斃, 則欲爲酌處矣。" 左議政洪致中曰: "慶祉終有可疑者, 三月二十日, 往見師寬, 明白無疑矣。 白文彩, 卽其妹夫之婢夫, 吳漢翊, 卽皮肉不干之人, 若無二十日往見之事, 何必公然誣捏乎? 十七日見師寬事承服, 而二十日見師寬事, 終始牢諱, 必有隱情矣。 自上以爲閉城拒賊, 足爲可恕, 而弼顯之來陣三川, 非朝令, 則事當出兵擊之。 而慶祉按兵不動, 此亦可死之罪也。" 右議政李台佐曰: "吳命恒自全州上來時, 以慶祉爲有功, 而乘白馬來到者, 卽傳簡於慶祉者云。 若然則慶祉之罪, 不可盡言矣。" 上曰: "且有一事深悔者。 昨年春, 宗元子, 令訓將梟示, 則李宗城諫止, 李秉泰亦以爲: ‘雖快於一時, 必爲後日之悔。’ 宗城、秉泰, 卽今之直臣也。" 臣謹按治逆, 自有其法。 直令軍門梟示, 則不但非法, 後弊何防焉? 宗元子梟示, 在兵亂未平之前, 而李宗城、李秉泰諸人, 皆執不可, 未幾而上亦悔之, 追思諫止之言, 儘盛德也。 而逮夫乙亥之獄, 軍門梟示, 便成一按例之事。 惜乎, 宗城、秉泰之言, 不可得以復聞也。
地名: 順天 (全羅道, 都護府)
年: 1730.0

○問罪人東爀, 供: "自戊申年, 至于今, 此輩之同入其黨, 矣身不知, 而今番逆節, 矣身聞之, 則道昌當初締結順正, 同謀爲逆之時, 道昌在斜廊, 與矣身相語之間, 道昌自言, 與順正交通之事。 矣身戒其勿爲交通內人, 仍問其所與通謀之人, 則道昌答以 ‘吾與鄭道隆輩, 結黨爲之, 而凡係行賂時財物, 則渠及道隆, 當爲專當, 宮中作害之事, 將欲百計爲之。 或埋凶或衝火, 或於高峰夜警, 而如是陰害, 則禍必中於國家, 如是之後, 將推戴驪興。’ 云云。 道昌又言: ‘如是陰謀, 或不成, 則渠之湖南田土, 雖盡爲斥賣, 奴婢雖沒數率來, 當百端經營。’ 云云。 道昌又言: ‘闕門陰害, 稍蠶食之, 放火埋凶等事, 次第爲之, 則國必不支, 其後率其徒黨, 擧兵犯闕。’ 云云。 道昌又言: ‘吾於順天防踏, 有奴數百口, 長興等沿海邑船人, 盡是吾之所親, 率此以來, 或現形於外, 或不知不覺之中, 乘時突入, 則必有得功之事’ 云云。 矣身前招所告花陵君, 則道昌常言: ‘宗室諸人, 吾亦多見, 而花陵君老矣, 無可用。’ 云, 故矣身受刑荒迷之中, 先以花陵發告, 其實則花陵瞹昧矣。 驪興君則其連家, 皆是南人, 庚申年, 其從祖等, 被殺於西人, 故道昌之黨, 以宗室中南人, 欲爲推戴云。 渠等以矣身南人之故, 信如金石, 而有此言及矣。"
地名: 順天 (全羅道, 都護府)
年: 1731.0

○左捕廳啓言: "昨年鞫獄時, 有逆贓道昌姪朴成建譏捕之命矣, 卽因成建友壻定配人表泰萬所告, 罪人成建, 自昆陽郡捉送, 而名載鞫案, 宜移送金吾。" 上允之。 自是, 連設鞫于本府, 問罪人成建。 先是, 捕廳問成建: "以盧夢瑞招, 言汝以道昌兄子住在道昌家門外。 又禁府羅將順金之招言: ‘傳道昌札於道昌之妾, 則朴姓人出給藥封。’ 外直羅將朴昌輝之招云: ‘道昌之子, 謂渠曰: "「道昌承款, 則族屬皆莫能保, 汝若周旋, 則當報恩也。」’ 重三之招云: ‘有人稱以朴昌輝族朴哨官, 求見昌輝。 故渠乃引入, 見其右手, 握紙包物。 問何物, 則稱以補氣之藥, 而仍給昌輝, 昌輝謂朴哨官曰: 「道昌在本府時, 則受刑不多, 用藥徑斃, 則人必疑之, 姑待親鞫上闕時, 當傳給順昌, 使之行藥。」 云。’ 道昌妾弟點尙之招言: ‘道昌飮毒致斃後, 族人朴哥往來於其兄家。’ 云, 道昌旣無子, 又無他侄, 而汝是道昌兄子, 道昌家事, 無不與知, 汝名旣出於夢瑞之招, 其餘各招, 或稱朴姓人, 或稱族屬云者, 皆指汝身, 則道昌逆謀, 爾豈不知乎? 使道昌徑斃者, 亦汝所爲也。" 成建供: "以道昌五寸姪, 居順天, 庚戌正月, 來依於道昌家, 夢瑞等, 自道昌妻娚鄭泰亨家, 運致許多錢緡於京中, 而矣身實無所知。 及道昌徑斃, 道昌妻使之逃避, 故恐怯逃躱, 是實。" 捕廳更問: "以汝招, 旣云: ‘目覩泰亨家錢緍運入之狀。’ 道昌妻亦使汝逃避者, 必有委折。 道昌家聚會謀逆者, 誰某, 使汝傳藥徑斃道昌者, 亦誰指敎?" 成建供: "行藥徑斃事, 矣身與世奎、點尙到點梅家, 點尙招來邏卒, 使矣身傳藥, 而其後道昌, 果徑斃。 道昌謀逆事, 則自戊申九月, 道昌與夢瑞、泰亨及異姓戚朴大江、泰亨同姓族姓鄭者、順天居金甲等, 晝宵聚謀。 其時順天營將新門外李姓人及鄭思孝之孽弟、龍山
              李生員、陽川
              李生員者, 亦來話, 各人密語, 皆以厥藥, 其已傳致否乎? 新門外李姓人忘其名, 而懸玉圈者, 亦來語曰: ‘汝爲謀主, 厥藥事必善爲之。’ 又有朴泰望者來言曰: ‘旣圖大事, 厥藥速傳於寡女也。’ 壯義洞
              李姓人者, 亦來言曰: ‘厥藥傳於寡女, 使之轉傳於尙宮也。’ 桃洞
              李兵使之弟又來言曰: ‘厥藥傳入尙宮, 用於東宮。’ 云。 藥則道昌使其奴四會、貴益, 傳於寡女。 寡女則稱道昌族屬, 而道昌買婢入送, 爲尙宮房子。" 云云。 至是, 設鞫嚴問, 成建供: "道昌謀逆情節, 旣納招於捕廳, 而同參之諸人, 或稱姓而不言名, 或稱號而不告居, 一如捕廳之招。" 又曰: "五六年前, 閔叅議者謂道昌曰: ‘每緣吾黨之敗, 官止於此, 不勝憤惋。 當與汝謀逆。’ 使道昌徑斃者, 卽道昌妻甥鄭興僑之取名喜山者及朴大江兩人也。" 仍不服。 成建所告諸人, 令捕廳發捕, 令李梫等, 與成建面質, 梫謂成建曰: "汝言戊申九十月間, 吾往道昌家, 而吾於丙午, 除北虞候, 戊申十二月還京, 爾言自歸虛妄也。" 遇命曰: "吾於壬寅, 出身爲備郞監察, 則生員之稱誤也。" 桓翼曰: "汝雖死中求生, 豈忍白地陷人?" 汝明曰: "盧夢瑞, 是吾素昧。" 聖翼曰: "汝詳見吾面, 更告眞僞。" 幷不服。 成建更招曰: "所謂閔叅議, 前招誤告, 明是尹叅議也。" 成建又供, 道昌謀逆表泰萬、鄭雲普、鄭世龜、丁喜泰, 無不參聞。 使道昌奴金伊, 載錢於泰亨家, 行藥於道昌, 是實。" 成建又與泰震面質曰: "汝與金寧泰, 豈不斂道昌屍乎?" 泰震曰: "吾與道昌, 本來有嫌, 表泰萬、車江, 則上年皆定配, 鄭雲普, 吾素昧也。 太萬要我同斂道昌屍, 而吾避不往矣。" 仍不服。 刑成建一次, 供: "龍山
              李生 卽泰震姑母夫, 朴泰望, 乃順天把摠朴昌茂也, 順昌, 卽閔叅議守廳奴也。 問道昌奴二太, 則可知。" 仍不服。 問二太, 二太不服, 與成建言相左。 成建與金甲面質, 成建曰: "汝自纏帒出藥時, 道昌婢俊葉、富全, 豈不參見乎?" 金甲不服。 朴大江與成建面質, 成建曰: "汝以道昌四寸, 來道昌家, 豈不曰吾旣入吏役, 當與汝同事乎?" 大江曰: "吾旣爲官吏, 豈與道昌者同謀乎? 戊申道昌之受刑監營也, 以吾所構陷, 至欲殺之云, 汝豈不知乎?" 仍不服。 鄭興僑與成建面質, 成建曰: "道昌豈不云: ‘李兵使之弟新門外李營將、芹洞
              李營將, 與我同謀, 汝宜同入。’ 則汝豈不曰: ‘吾家有定配人怨國者, 又有本官及本官親族之可與同事者。’ 乎? 興僑供: "所謂定配人, 卽宋司諫必恒, 而今已身故, 本官, 卽朴泰三, 而死於鞫獄。 吾之上京, 在於己酉冬, 則豈與道昌同事乎?" 仍不服。 問朴昌茂, 昌茂供: "矣身居順天, 與道昌相知, 而甲辰以後, 不與相面也。" 不服。 問富全, 富全供: "十六歲以後, 不復使役於道昌, 來居通津者, 已七年, 金甲則素昧。" 云, 不服。 更問成建, 成建供: "新門外李營將, 初招誤告, 今始覺之, 乃曾經順天營將兪一基也。" 獄久未決。 十月乙未, 鞫廳議啓言: "罪人李梫、李遇命所供明的, 李聖翼亦無可疑, 請幷放。 朴昌茂、富全, 亦無疑端, 鄭泰震旣施三次之刑, 二太亦施五次之刑, 別無違端, 請幷於登對時稟處。" 上允之。 後因金吾之獻議, 崔桓翼、李汝明、朴大江、金甲、朴昌茂、富全特放, 二太、鄭興僑竝配于邊遠。 鄭泰震、成建, 竝物故。
地名: 順天 (全羅道, 都護府)
年: 1745.0

○上引見大臣、備堂。 左議政宋寅明以京畿審理使趙明履別單進, 上曰: "趙明履頃以良役事有所陳, 而予意則結役事, 亦恐同歸於靑苗之害矣。 戶布則大同之役, 而秋判至以麗末衰季事爲言, 此甚斥之論也。 麗以恭愍而衰, 豈由戶布乎? 卽今第一義無如擇守令, 三百六十州若皆得人, 則民力自可紓矣。" 刑曹判書李宗城曰: "雖美法良政, 自上先立紀綱, 然後可行矣。" 左議政宋寅明曰: "張橫渠井田之制甚好。 若於峽邑數三處, 擇送人才而先試之, 隣邑爭來取法, 則自可不令而行矣。" 上曰: "良役、結役, 優劣何如?" 寅明曰: "結布法最爲近古, 但豪富之家不願矣。" 又曰: "審理使所陳各弊中, 利川等十邑陳田徵稅爲尤甚, 請待秋行量之意, 預先嚴飭。 漕船下江時, 楊根、驪州沿民, 以掘灘之役, 至於廢農, 站船添載, 宜加申禁。 陽城、坡州等四邑奴婢甚少, 無以接待使客, 宜以他邑寺奴婢, 參量劃給。 良丁之投屬歇役, 爲弊最甚, 砥平守禦屯牙兵保及忠順衛冒屬者, 依當初私賤換定之令, 竝宜査正。 順天稅、大同所載船, 至南陽敗船, 監色、沙格等十三名, 八朔嚴囚, 養獄無人。 雖未準年限, 別遣審理, 旣出欽恤之意, 宜還送原籍官交河。 拯米舊逋最久一年條, 亦宜蕩減。" 竝允之。 湖南審理使趙榮國復命, 宗城進湖南獄案, 上詢議大臣, 分輕重裁決。 榮國曰: "茂長罪人林昌浩等三人, 交通賊夢情迹可疑, 而月例三推, 事極失當, 宜令道臣, 嚴査更聞。" 許之。 榮國曰: "各邑束伍, 全不成樣, 緩急所恃, 莫如山行砲手。 雖以丙子事言之, 柳琳、金化之戰, 專賴淸州三百山行砲手之力, 則此其爲精兵可知。 通計一道其數亦不少, 査正廳成冊中, 列邑山尺一竝載錄, 俾勿侵役, 以示團束之意焉。" 又曰: "各司奴婢, 雖有眞箇逃故, 該司不卽許頉, 年百歲者尙載收貢之案, 年年侵徵, 害及隣族, 此豈王政之所可忍者乎? 案年六十而明白物故, 有公文可據者, 一竝減貢宜矣。" 上竝令廟堂稟處。 又問雲峰縣利害果詳察, 而巴嶺亦何如? 榮國曰: "四面高絶, 而嶺有三路, 俯見咸陽三十里, 如臨井水, 其險無比。 一新則在智異山之側, 而巴嶺據其上, 前朝曾置判官, 臣意則合置營將於一新。 一新自古地廣俗悍, 詐僞滋甚, 戊申以後凶逆數起, 別設一鎭, 則可以鎭惡俗而備不虞。 自古議者, ‘於雲峰宜置營將, 南原置兵使, 而尙未變通, 只置營將於雲峰’ 云矣。" 上曰: "湖南無他弊耶?" 榮國曰: "各邑貿易, 徵於吏胥, 故吏窮甚於民窮" 副提學元景夏曰: "湖南巨弊, 莫如田政, 而田政紊亂, 專由於隱結之多入土豪, 故吏民不堪白徵之弊矣。" 上曰: "不可不一番釐正矣。" 校理申暐, 請令嶺營刊行故相臣趙翼所著《朱書要類》, 上可之。 寅明以其祖光淵褒贈稱謝, 仍言: "臣祖曾以先正臣朴世采疏, 薦擬刑判, 臣之蕩平實由家學, 而如趙文命兄弟金若魯兄弟, 亦皆先正之淵源也。" 景夏曰: "先正卽臣高祖斗樞之壻, 而破朋黨三字, 卽臣家庭之論也。" 上曰: "頃於趙徵之獄, 罪人口招, 言必稱赤憎蕩平。 蕩平, 本是五皇極語, 而今成童謠。 卿等亦以爲家學耶?" 二人默然無以應。
地名: 順天 (全羅道, 都護府)
年: 1785.0

○乙酉/削黜刑曹判書洪良浩、參判洪益弼、參議洪文泳。 刑曹啓言: "尙州幼學黃泰熙, 擊錚原情以爲: ‘曾祖翼再, 曾於戊申之亂, 沫血倡義, 至錄原從勳券矣。 庚戌凶賊道昌之奴萬益招內。’ 渠與其妻母謀道昌時, 廣州細橋黃順天在座參聽。’ 云。 只以前銜之偶同, 雖至被拿, 而尙州之於廣州, 不啻燕越, 且道昌毒斃之日, 卽曾祖自尙州離發之日也。 三月二十日嶺外發行之人, 豈參於三月二十日京獄置毒之謀乎? 八月初五日, 得蒙白脫, 還歸鄕里矣。 其後臺啓忽發, 誤以萬益之招, 謂以玉貞之招, 終至竄配, 丙辰特命宥還, 戊午又有敍用之命, 庚午頒赦時, 首題於蕩滌秩。 而戊午則以蒙放未久請寢, 庚午則混入於他人還收中成命中格。 伏乞資秩職名, 特許追復云矣。 黃泰熙依先朝受敎放送, 所供請上裁。" 敎曰: "近來隄防, 雖曰蕩然, 事關戊申、庚戌獄案, 則其原情, 設令十分信然, 爲法官者, 不可循例捧供。 況此事關係何如? 積年不敢擧論之事, 今日必欲提起, 果是何故? 今番擊錚, 一幷請勿施, 循例捧供啓聞者, 只是三度, 而此原情, 在啓聞中, 而末端亦無一字措辭, 刑堂之意, 認以猥濫之罪, 謂浮於隄防乎? 然則俄筵判堂出擧條申飭之說, 又何其太相反乎? 此等處, 若或泛看, 來頭之弊, 將使戊、乙、丙、丁之逆案, 互相符同, 次第攙及, 擊錚擊皷, 不勝其支當。 刑曹當該堂上, 竝施削黜之典, 少知朝廷有隄防, 本事委折, 不可不詳審處之。 令吏曹禁府, 相考前後文跡, 仍又就議大臣, 令禁府稟處。"

○戊子/義禁府啓言: "以黃泰熙原情, 議于大臣, 則左議政洪樂性以爲: ‘庚戌鞫獄, 關係莫重。 噫! 彼翼再, 本以名登戊申賊招之人, 緊出於庚獄, 乍放旋竄, 則不宜遽議疏滌於五十年之後’ 云。 領敦寧府事鄭存謙以爲: ‘道昌, 卽庚戌之劇賊, 而惟恐道昌之承款, 爲行藥免禍之計, 道昌之奴萬益, 以翼再爲證, 翼再發明之端, 惟以日字相左爲說, 而萬益徑斃, 未及面質, 至於極邊定配, 今於年久之後, 不可輕議疏滌’ 云。 判中樞府事李徽之以爲: ‘道昌女壻夢瑞, 言於其妻母等曰: "黃順天以爲: ‘道昌若承款, 則吾與汝, 俱不免禍, 行藥致斃, 幸莫大焉。’ 數日後錢一百兩及毒藥, 使之密傳於徐有建家。 又以爲: ‘道昌本家, 在順天, 故黃順天爲本倅時, 道昌出入衙中, 其有隱情, 可以推知, 不可輕議復官。’ 云。 諸大臣之言旣如此, 況今逆孽踵生, 隄防漸壞之時, 此等呼籲, 後弊所關, 實有深慮。 黃泰熙請照法勘處。" 從之。
地名: 順天 (全羅道, 都護府)
年: 1793.0

○湖南暗行御史鄭東榦復命, 進書啓, 上召見, 命吏、兵曹堂上, 登筵覆啓。 順天府使洪述祖, 以賑政治績, 爲一路最, 陞擬牧使。 興陽縣監李性重、龍潭縣令李勉輝, 俱以善治陞敍。 綾州牧使尹耆東、礪山府使金命益、全州判官趙翼鉉、任實縣監李潤瑞、樂安郡守洪采疇、南平縣監宋欽書、康津縣監成彦檝, 俱以不治, 勘罪有差。 先是, 道臣權&#x277D3;書長興府使元永胄殿最, 有間隙看書之目, 上以人非郤縠, 宜責浮文, 特置之下考。 至是, 御史言其賑政可尙, 上特命蕩滌檢擬, 以示弦韋。 別單曰: "羅州私奴判乭乘船出海, 渰死於草蘭島。 其妻崔聞訃, 往海島求屍, 終不得, 晝夜號哭, 常言待終祥溺死, 以從亡夫。 旣終祥, 崔具饌行祭, 謂以散飯, 出去浦邊, 久不還歸, 其子婦急往見之, 留屨浦岸, 溺死已久, 而貞心烈行, 誠甚卓然。" 禮曹覆奏, 請施給復之典, 從之。
地名: 潭陽 (全羅道, 都護府)
年: 1401.0

○流壽寧府司尹崔咸于潭陽。 咸之妹, 判三司偰長壽之妻也。 長壽卒, 先妻之子耐, 欲遞受父田, 謂其母爲嫡。 崔氏亦欲遞受夫田, 訟于憲司。 咸曰: "耐之母, 輔國寺之婢也。" 憲司詰之, 咸不得辨。
地名: 潭陽 (全羅道, 都護府)
年: 1428.0

○禮曹訪京外孝子順孫節婦以啓: "京城東部人幼學韓允雍, 大司成黃鉉女壻也。 性厚直, 父皐早歿, 事其母至孝, 晨而省, 午而問, 昏而定, 問衣燠寒, 隨節以供衣服。 一日三進母家, 雖雨雪不廢。 其侍側也, 溫言和色, 以安母志爲心。 或得珍味, 雖少必以饋母, 若有疾, 必嘗藥以進, 色憂達曙不寐。 中部人幼學李成蹊, 司直元之獨子也。 不離親側, 怡色柔聲, 出告反面, 晨昏定省, 不敢違志。 親得疾經年, 成蹊不食甘旨, 憂念不弛, 旁求藥餌, 盡誠治療。 二親連逝, 居憂六年, 一依《家禮》。 及返魂, 成影幀, 朝夕奉獻不怠, 薦新物以時, 誠孝至今如一。 家失火, 書籍貲産, 盡爲所燒, 先奉影幀以出, 俾免於火。 前錄事全忠禮, 父死, 寢苫枕塊, 唯歠糠粥, 不嘗美味。 喪畢, 奉神主, 朝夕必祭。 又事其母, 順志不違, 出告反面, 晨昏定省, 有疾則藥必先嘗, 如此至老不改。 京畿
              長湍人幼學裵弘湜, 母死, 不食三日, 大斂始食粥。 廬墳三載, 寢苫枕塊, 祈寒暑雨, 侍墓側終日, 旌表其門閭。 及父歿, 哀毁踰前喪。 安城人學生宋倫有兄三人, 倫以季子, 廬墓三年畢, 結廬墓傍, 素食省侍者, 又四年。 原平人幼學尹興智, 父死, 不食累日, 喪事一依《家禮》, 守墳三年, 歠粥不食菜果, 手自炊爨, 以供朝夕。 學生林自秀, 父死, 廬墳三年, 歠粥, 不寢茵席, 朝夕手自炊爨。 抱川人前廣興倉副丞鄭冕, 父母連逝, 廬墳六年, 與弟親負石, 築墻成砌, 晨夕必哭。 分奴婢貲産必均, 不敢以一毫加於己。 且泣曰: "生子願有室者, 父母之心也, 而二弟俱未得婚, 何以爲生?" 遂以己所分得貲産土田奴婢加給。 忠淸道
              大興人學生金順、前司正金可畏, 兄弟也。 遭父母喪, 歲適大饑, 順守母墳, 可畏守父墳, 織屨易粟, 躬自炊爨, 以終三年。 溫水人任山壽, 父母歿, 日擔土成墳, 守墳哭泣終六年, 每遇朔望必祭。 全羅道
              順天人幼學鄭江, 母歿, 父娶後妻。 江之家距父家五里許, 日三往問安, 雖盛暑雨雪不廢。 父日掃庭宇, 江每曉先父未起, 躬自灑掃, 以代其勞, 父在未嘗遠遊。 每鄕人宴集, 過時輒歸, 勸之留, 則曰: "未知家尊安否, 敢辭耳。" 嘗佩一囊, 得異味必盛之, 歸遺其父, 孝誠終始不懈。 父死, 食粥寢苫, 廬墓三年。 慶尙道
              咸昌人金難, 所居屋僅一間, 一日失火, 其母病不能起。 難冒火抱母以出, 俱爲火所爛, 母三日死, 難經年得愈。 蔚山人生員宋滔, 父母俱患宿疾, 侍藥十餘年, 父母間一歲連歿。 滔親負土石, 營墳喪制, 一從《家禮》, 不用浮屠法。 立祠堂以安神主, 焚香晨謁, 以時祭之, 得新物輒獻。 宜寧人前司正朴成德年九歲喪父, 及長遷葬, 白衣素食, 追服三年。 母年今七十三歲, 素患風疾, 成德侍藥不離側, 具甘旨以供。 或因軍務經宿於外, 則曰: "母老矣。" 不食魚肉。 居昌人幼學劉安, 年十五父歿, 身自炊爨, 以供朝夕, 擔土石營墳, 廬居三載, 終不怠。 母死, 又廬墓三年, 哀痛如父喪。 大丘人前散員張恃, 父歿旣葬七日, 始歠粥, 不食菜果, 苫塊以居, 不結廬。 執炊爨, 擔土石, 無不親躬, 哀慕三年, 常如侍殯之日。 母歿, 又廬墳三載。 一日夕奠, 有虎來吼, 略無懼色, 不去墓側。 黃海道
              白川人韓箕斗, 執心廉直, 父歿, 廬墓三年, 事母盡孝。 瑞興人幼學李甲耕, 母歿守墳, 伐木耕田, 以供朝夕。 父又沒, 連六年廬墓。 咸吉道
              北靑人前司直李甫家、學生申汝和, 竝居父喪, 守墳三年。 平安道
              撫山人學生金汝貴, 父母之喪, 俱守墳三年, 歠粥。 學生李天瑞, 父死廬墳, 得疾方劇, 不替朝夕, 以終三年。 江西人前正設判官朴侃, 以獨子守兩親墳各三載, 躬自炊爨供朝夕, 時至則哭泣盡哀。 每歲春秋, 親擔土加塚。 京畿
              安城人書雲正鄭均妻許氏, 年三十六夫歿, 守信以居, 日供甘旨, 以養其母。 每遇俗節及己生晨, 必獻壽。 癸卯甲辰年間, 疫疾大熾, 蒼赤亦臥, 許氏不畏病, 具饌奉母如平時, 己與母俱無恙。 後母死, 葬于家北, 朝夕必祭, 出告反面。 京城南部人司宰副正金允和妻李氏, 夫歿葬于抱川, 守墳三年。 京畿
              積城人節制使洪尙直妻文氏, 夫歿廬於墓側, 朝夕上食, 至大祥暫不離墓側, 制已終, 不忍遠離, 居近里, 每遇朔望及俗節必祭之。 忠淸道
              公州人學生朴漢生妻鄭氏年二十, 夫棄之, 娶他妻, 父母欲嫁之, 不從。 年三十, 其夫死, 父母又欲嫁之, 又不從。 洪州人監務李仲贇妻林氏, 早喪夫守節, 母歿守墳三年。 少監朴孟文妻趙氏年三十九夫歿, 守墳三年, 母歿又守墳。 全羅道
              全州人幼學崔以源妻李氏, 年十八夫死, 請于父母, 葬家側。 家甚貧, 賣貲産以供朝夕, 終三年後, 父母欲奪志, 日已定, 亡走舅姑家, 終守其節。 及第金九淵妻李氏, 年二十六夫歿, 居于近墓之地, 朔望必親祭, 隨母居十三年, 不進酒肉, 或時製襪, 燒于墓前, 如事存焉。 南原人戶長梁佃妻, 年二十八夫歿, 父母欲嫁之, 以誓自守, 不食魚肉葷菜。 潭陽人學生崔有龍妻, 年四十四。 歲戊辰倭寇大至, 有龍赴內廂防禦, 妻携二幼子, 匿巖下草莽中, 賊刦欲淫之, 固拒不從, 賊以槊刺殺之。 適隣人匿其傍, 見而哀之, 賊退收屍而葬。 濟州人中樞院副使李沈妻文氏, 年十九而嫁, 居三年, 沈如京, 無子獨居。 沈歿, 欲娶者多, 固守其節。 旌義人職員石阿甫里介妻無命, 年二十而嫁, 居九年夫死, 無子無父母奴隷, 甘心窮餓, 求婚者衆, 終不改節。 慶尙道
              慶州人茶房別監余伯壎妻尹氏年十九, 夫死無子, 又無奴僕, 家甚貧, 朔望親奠, 號泣終制。 其母欲奪志, 亡走舅姑家, 以全其節, 後服舅喪三年不怠, 至今奉祀。 黃海道
              谷山人知郡事李台慶妻姜氏年二十九, 台慶歿, 三年後四時祭享必誠。 判事曹允明欲娶之, 斷其髮不從。 象山君之子姜鎭又欲娶之, 及門亡匿, 又斷其髮, 親屬屢禁, 卽如京, 久之乃還, 供時祭如舊。 平安道
              陽德人幼學尹元常母, 年三十二夫死, 服喪三年, 每遇朔望祭, 不離墳側哀號。 有六子皆幼, 身親薪水之勞, 零丁獨居, 母與親族强欲奪之, 固拒之, 養姑二十年至孝, 姑歿斬衰三年。 撫山人記官乙奉母, 年三十三夫死, 喪三年畢。 母與親族欲奪志, 不從。 母年八十九, 奉養益虔。 夫死二十年, 每遇忌日, 輒被髮痛哭。 慶州訓導官尹統, 方在孩提父死, 及長, 每以不及事父爲恨, 事祖父如事父。 閔祖父年老, 侍側日短, 辭職歸, 晨昏定省, 常不離側, 奉養務適意。 及歿, 哀號不已, 廬墓傍, 蔬食二年, 時祭盡誠敬, 事之如生焉。" 命下吏曹。
地名: 潭陽 (全羅道, 都護府)
年: 1457.0

○義禁府啓: "僧惠明告, ‘僧義田以宋經等八十九人錄名書來示’, 且言, ‘將復有閔伸之亂。 今旱甚, 欲立上王者有之。’ 又崔旱兩、義田等言, 「旱暵太甚, 上王立, 則禾穀茂盛。」 又潭陽鄕吏官奴等, 聞國家以手搏試才, 爭相聚集爲手搏戲, 陰揀勇士。 惠明本與旱兩、義田有隙, 以謀擧大事誣飾進告, 罪應凌遲處死, 籍沒財産, 兄僧海簷, 給付功臣爲奴。" 命斬惠明, 勿坐海簷。